R250 000 glo betaal om Supra ‘vir ewig stil te maak’Premier Supra Mahumapelo. Foto: ANA Sluipmoordenaars wat glo gehuur is om Supra Mahumapelo, premier van Noordwes, te vermoor is na bewering reeds R250 000 betaal om dié moord uit te voer. Dié inligting het aan die lig gekom nadat Mahumapelo se kantoor Sondag gesê het hulle het inligting ontvang oor die beweerde komplot om hom te vermoor. Sussana Dantjie, waarnemende provinsiale sekretaris van die ANC, het gesê die party is geskok en ontsteld oor die beweerde komplot om Mahumapelo te “vir ewig stil te maak”. “Dit het onder ons aandag gekom dat die komplot die huur van sluipmoordenaars wat reeds ŉ groot hoeveelheid geld betaal is insluit. [Die huurmoordenaars] sal glo die res van die betaling ontvang wanneer hul hom klaar vermoor het. Ons loof die provinsiale voorsitter omdat hy ŉ saak van sameswering om moord te pleeg by die Mahikeng-polisiestasie aanhangig gemaak het. Hierdie is maar een van vele pogings om ons provinsiale voorsitter te vermoor.” Brian Setswambung, die woordvoerder vir die Noordwes-regering, het in ŉ verklaring gesê die beweerde moordenaars is glo reeds R250 000 betaal. “Hierdie is een van vele pogings om Mahumapelo te vermoor – ŉ raadslid in Mahikeng was by die vorige [komplot] betrokke.” Mahumapelo het verlede jaar vir die ANC se algemene raad gesê hy weet van nege mense wat hom wil dood hê. In Desember verlede jaar het sy kantoor gesê daar was ŉ dreigement om hom en sy gesin te vermoor en dat die baasbrein agter die komplot glo ŉ voormalige werknemer was wat saam met ŉ sindikaat gewerk het. Dantjie het wetstoepassers gemaan om hul ondersoeke te bespoedig en alle deelnemers aan die beweerde komplot vas te trek. Die Valke in Noordwes het laat hoor dat hulle die beweerde komplot ondersoek. ŉ Vlaag gewelddadige betogings het die afgelope ruk deur Noordwes geruk met betogers wat Mahumapelo se bedanking eis. Die ANC sal na verwagting binnekort ŉ besluit oor die premier se toekoms aankondig.